B มั่นใจโค้งท้ายปี 65 โตเด่น โลจิสติกส์หนุน-ออกหุ้นกู้พันล้าน ลุยขยายธุรกิจ
B มั่นใจโค้งสุดท้ายของปี 65 โตโดดเด่น รับธุรกิจขนส่งและโลจิสติกส์หนุน ล่าสุดจับมือกลุ่ม Wearhouse เพิ่มฐานลูกค้า เผยที่ประชุมผู้ถือหุ้นไฟเขียวออก “หุ้นกู้” พันล้าน เตรียมเงินทุนรองรับขยายธุรกิจในปี 66
B มั่นใจโค้งท้ายปี 65 โตเด่น รับธุรกิจขนส่งและโลจิสติกส์หนุน-ผู้ถือหุ้นเคาะออก “หุ้นกู้” พันล้าน เตรียมเงินทุนรองรับขยายธุรกิจในปี 66
24 พ.ย. 2565

ดร.ปัญญา บุญญาภิวัฒน์ ประธานกรรมการบริหาร บริษัท บี จิสติกส์ จำกัด (มหาชน)  หรือ B เปิดเผยถึงทิศทางการดำเนินธุรกิจในช่วงไตรมาสสุดท้ายของปี 2565 ว่า  ผลประกอบการน่าจะมีกำไรสุทธิเกิดขึ้นต่อเนื่องจากไตรมาส 3/65 ธุรกิจขนส่งและโลจิสติกส์ ซึ่งเป็นธุรกิจหลักของกลุ่ม B มีแนวโน้มสดใส  หลังจากที่สถานการณ์โควิด-19 ได้คลี่คลายลง  โดยปัจจุบันรถหัวลากที่เป็นของบริษัท 66 คัน  รวมทั้งรถหัวลากจากซับคอนแทรค ที่เป็นพันธมิตรเข้ามาเสริมกองรถอีกประมาณ 100 คน  ได้ให้บริการขนส่งลูกค้าเต็มกำลัง 100%
ปัจจุบันบริษัทได้ขยายฐานลูกค้าขนส่งไปในหลายกลุ่มอุตสาหกรรม เช่น กลุ่มเหล็ก กลุ่มอุตสาหกรรมหนัก กลุ่มเครื่องดื่มรายใหญ่ที่ขนส่งทั้งในประเทศและส่งออก รวมทั้งขนส่งข้าวสาร ล่าสุดบริษัทได้จับมือกับกลุ่มคลังสินค้าหรือ Wearhouse  เพื่อให้บริการที่หลากหลายและตอบโจทย์ลูกค้ามากขึ้น
“กลุ่มธุรกิจให้บริการขนส่งจะโดดเด่นมากในช่วงโค้งสุดท้ายของปีนี้  รถหัวลากที่เรามีอยู่และซับคอนแทรค มีการใช้งานเต็มกำลัง 100%  ขณะที่มาร์จินยังอยู่ในระดับสูงประมาณ 15%  เนื่องจากเรามีระบบบริหารจัดการต้นทุนอย่างมีประสิทธิภาพ  ได้มีการนำยานยนต์ขนส่งพลังงานไฟฟ้า หรือ CYBER  TRUCK มาใช้ขนส่งวัตถุดิบและสินค้าภายในโรงงาน ซึ่งช่วยให้บริษัทลดต้นทุนพลังงานได้มากถึง 50% ”ดร.ปัญญา กล่าว  
นอกจากนี้ที่ประชุมวิสามัญผู้ถือหุ้น ครั้งที่ 2/2565  ผู้ถือหุ้นได้มีมติเป็นเอกฉันท์ให้บริษัทออกและเสนอขายหุ้นกู้มูลค่า 1 พันล้านบาท  เพื่อรองรับแผนการขยายธุรกิจของกลุ่ม B ในปี 66 ซึ่งเร็วๆ นี้จะมีการประชุมคณะกรรมการบริษัท เพื่อกำหนดแผนธุรกิจในปีหน้า เพื่อที่จะผลักดันผลประกอบการของ  B  ให้เติบโตก้าวกระโดด และสร้างผลตอบแทนที่ดีกลับสู่ผู้ถือหุ้น